text: Unge mødre (og fædre) får hjælp i Familiens Hus
  08 maj 2017 kl. 19.50
  Unge kvinder, som får et barn under uddannelse, får ofte en skæv start på livet. Men i Esbjerg er der hjælp at hente i Familiens Hus.
  Carina Hansen fik sit barn som 22-årig, mens hun var i gang med en HF-eksamen. Men i Familiens Hus fik hun råd om, hvordan hun både kan være en god mor for sit barn – og komme videre med uddannelsen.
  - De gik meget op i, at der ikke er noget rigtigt eller forkert, siger Carina Hansen til TV SYDs program ”I godt Selskab”.
  Familiens Hus er et samarbejde mellem Esbjerg Kommune og Mødrehjælpen.
  - Vi kan hjælpe dem med at skabe grundlaget for det at være en ung familie, siger leder Vibeke Stage, Familiens Hus. At få det til at hænge sammen, så bleskift, bøger og beskæftigelse får en sammenhæng i deres liv.
  I gennemsnit kommer over 100 mødre og fædre i huset om året. Her møder de ligesindede og får hjælp af bl.a. psykologer og uddannelsesvejledere. Tilbuddet har eksisteret i fem år.
  SE hele udsendelsen om Familiens Hus i serien I Godt Selskab på TV SYD+.
  
  